徐子美楊君倚李元翰小酌言舊
作者：郭祥正
朝代：宋

paragraphs: 南方多苦熱，北地尤苦寒。
徐子掾招宜，七載濱夷蠻。
楊李仕并代，毳裘霜雪殘。
一朝相續歸，相看涕汍瀾。
捫涕喚家僮，草草羅杯盤。
念昔共庠序，垂髫競癡頑。
及今過六十，各各嗟衰顔。
光陰信如馳，生死無百年。
妻兒半凋喪，少喜多憂患。
吾方慕陶潛，行歌眷南山。
山氣日夕佳，吾廬未嘗關。
猿鳥相與居，絲桐時一彈。
三子方急祿，遑遑未能閒。
努力佐州縣，須防官長難。
暫當陪我醉，餘事不足言。